Návrh

Transformácia
Úradu priemyselného vlastníctva Slovenskej republiky

1. 	Úvod

Audit súladu činností a financovania ústredných orgánov štátnej správy a organizácií v ich pôsobnosti sa uskutočnil v prvom polroku roku 2000 podľa uznesenia vlády Slovenskej republiky č. 985/1999 bod C.26., ktorým vláda uložila podpredsedovi vlády Ivanovi Miklošovi v spolupráci s ministerkou financií, ostatnými ministrami a predsedami ostatných ústredných orgánov štátnej správy SR do 30. júna 2000 „zabezpečiť audit súladu činností a financovania ústredných orgánov štátnej správy a organizácií v ich pôsobnosti, ako aj súlad činností a financovania miestnej štátnej správy.“ 

Na základe záverov auditu schválených uznesením vlády č. 694/2000 k auditu súladu činností a financovania ústredných orgánov štátnej správy a ich podriadených organizácií, uvedených v materiáli Záverečná správa o výsledkoch a odporúčaniach auditu súladu činností a financovania ústredných orgánov štátnej správy v časti Zmeny na ostatných ústredných orgánoch štátnej správy v znení  „Pre Úrad priemyselného vlastníctva Slovenskej republiky (ďalej len „úrad“) odporúča audit transformáciu na samofinancujúcu sa nezávislú verejnú organizáciu riadenú Radou. Úrad je prakticky schopný samofinancovania, bez požiadaviek na štátny rozpočet na bežnú činnosť úradu a to za predpokladu transformácie správnych poplatkov a príjmov zo zahraničia na poplatky úradu. Alternatívou môže byť vytvorenie osobitného štatútu úradu (ako napr. Protimonopolný úrad a Úrad jadrového dozoru), pričom audit upozorňuje na to, že predpokladom tejto alternatívy je samostatné postavenie v rámci štátnej správy a financovanie zo štátneho rozpočtu.“
Z vyššie uvedených dôvodov bol spracovaný návrh transformácie úradu a to návrh transformácie úradu na samostatnú právnickú osobu zriadenú zákonom, ktorá bude hospodáriť na princípe samofinancovania a ktorej sa zákonom zverí vykonávanie úloh štátu v oblasti ochrany práv z priemyselného vlastníctva. (ďalej aj „transformovaný úrad, samostatná právnická osoba“). 
V rámci takéhoto variantu veľmi podobne vykonávajú svoju činnosť napr. Maďarský patentový úrad, Rumunský patentový úrad a mnoho iných úradov v krajinách vyspelej Európy – u ktorých je samostatné postavenie v tak dôležitej oblasti, akou je priemyselnoprávna ochrana základným predpokladom ich činnosti, pretože inak by neboli schopné plniť požiadavky na osvetu, vzdelávanie, služby a údržbu fondov patentovej a známkovej literatúry.
Druhá alternatíva uvedená v dokumente Audit – vytvorenie osobitného štatútu – bola prediskutovaná so zástupcami úradov, ktoré už vykonávajú činnosť v rámci takéhoto postavenia (Protimonoploný úrad). Pokiaľ však ide o uvedený osobitný štatút, tento spočíva výlučne len v menovaní predsedu úradu prezidentom Slovenskej republiky na návrh Národnej rady SR – ich zamestnanci sú naďalej štátnymi a verejnými zamestnancami a úrady sú naďalej napojené na štátny rozpočet. Z toho vyplýva, že v rámci takto zvolenej transformácie by vôbec nedošlo k plneniu záverov Auditu (najmä k odbremeneniu štátneho rozpočtu a zníženiu zamestnancov štátnej správy) – ide len o zachovanie status quo.

2.  	Analýza súčasného stavu

Úrad priemyselného vlastníctva Slovenskej republiky bol zriadený 1. januára 1993 zákonom Národnej rady SR č. 2/1993 Z. z., ktorým sa mení a dopĺňa zákon SNR       č. 347/1990 Zb. o organizácii ministerstiev a ostatných ústredných orgánov štátnej správy.
Úrad je ústredným orgánom štátnej správy Slovenskej republiky pre oblasť priemyselného vlastníctva. Úrad nemá sústavu podriadených organizácií. Predsedu úradu menuje a odvoláva vláda SR.
Úrad rozhoduje o poskytovaní právnej ochrany na vynálezy, priemyselné vzory, úžitkové vzory a topografie polovodičových výrobkov, ochranné známky a označenia pôvodu výrobkov.
V oblasti legislatívnej plní úlohy týkajúce sa právnej tvorby a úpravy v odbore svojej pôsobnosti, poskytuje pomoc pri výklade predpisov z tejto oblasti, pripravuje návrhy zákonov Národnej rady Slovenskej republiky upravujúce vzťahy v priemyselnoprávnej oblasti, v rámci daných zákonných splnomocnení vydáva vykonávacie právne predpisy. Zabezpečuje úlohy vyplývajúce z medzirezortného pripomienkového konania o právnych úpravách navrhovaných jednotlivými rezortmi. Vykonáva publikačnú činnosť z priemyselno-právnej oblasti.
Vydáva Vestník úradu, v ktorom uverejňuje najmä rozhodujúce údaje týkajúce sa zverejnených prihlášok vynálezov a zverejnených prihlášok ochranných známok,             udelených patentov a do registrov zapísaných priemyselných vzorov, úžitkových vzorov, topografií polovodičových výrobkov, ochranných známok a označení pôvodu výrobkov, ako aj úradné oznámenia a rozhodnutia zásadnej povahy. Zabezpečuje publikačnú činnosť v zmysle organizačného poriadku úradu, týkajúcu sa odbornej      úrovne priemyselnoprávnej ochrany.
V oblasti patentových fondov a informácií úrad vedie, spracováva a aktualizuje fond svetovej patentovej dokumentácie a známkovej dokumentácie v Slovenskej republike, sprístupňuje ho verejnosti a poskytuje informácie z oblasti priemyselného vlastníctva.
V oblasti vzťahov s právnymi zástupcami účastníkov konania úrad vykonáva odborné skúšky patentových zástupcov a skúšky na preukázanie odbornej spôsobilosti advokátov a komerčných právnikov zastupovať v konaní pred úradom. 
 
Základným cieľom úradu po jeho vzniku bolo personálne a materiálne vybudovať       úrad na zabezpečenie právnej ochrany predmetov priemyselného vlastníctva tak, aby bol plne funkčný. V prvej etape bolo potrebné, vzhľadom na nové personálne obsadenie úradu, zvládnuť a osvojiť si špecifické činnosti úradu, neprerušiť kontinuitu po bývalom Federálnom úrade pre vynálezy a zvrátiť predlžovanie doby konania o jednotlivých predmetoch priemyselného vlastníctva. Až po zvládnutí tejto etapy a dosiahnutí pozitívnych výsledkov aj v očiach odbornej verejnosti a medzinárodných inštitúcií bolo možné z časti prikročiť k ďalšiemu rozvoju činností úradu so zameraním vzdelávacích aktivít vo vzťahu na vedecko-výskumné pracoviská a subjekty hospodárskej sféry. S tým zámerom bola vypracovaná i Koncepcia činnosti a ďalšieho rozvoja úradu schválená uznesením vlády č. 424/1998, ktorú úrad svojou činnosťou postupne napĺňa.

V súčasnosti pôsobí úrad ako prieskumový a registračný úrad, plne akceptovaný        v domácom i medzinárodnom meradle. Je gestorom trinástich medzinárodných zmlúv, dohôd, dohovorov a svojou činnosťou (či už v oblasti udeľovania práv, prípravy zákonov, aproximácie práva a i.) sa zaradil medzi štandardné európske úrady. 
Slovenská republika pôsobí prostredníctvom úradu vo významných medzinárodných organizáciách, akými sú Svetová organizácia duševného vlastníctva (WIPO) a Európska patentová organizácia (EPO). Úrad pôsobí v Administratívnej rade Európskeho patentového úradu, združujúcej 20 vyspelých patentových úradov Európy, prostredníctvom ktorého dostala Slovenská republika, vďaka svojmu integračnému úsiliu a výsledkom práce, pozvanie na vstup do Európskej patentovej organizácie k 1.7.2002. Uvedený fakt je ocenením práce úradu, keďže prostredníctvom úradu  získala Slovenská republika prvé pozvanie na vstup do EPO ako štruktúry neformálne patriacej medzi inštitúcie EÚ. Po vstupe Slovenskej republiky do EPO sa vo veľkej miere zavŕši jej integračné úsilie v oblasti priemyselného vlastníctva. V súčasnosti má Slovenská republika v Administratívnej rade (AR EPO) tejto organizácie štatút pozorovateľa. 
V oblasti integrácie si AR EPO taktiež stanovila za cieľ ukázať cestu k hospodárskemu  a politickému osamostatneniu sa úradov vo všetkých krajinách, nielen členských ale aj kandidátskych, a týmto spôsobom zabezpečiť tak potrebnú nezávislosť a rovnoprávnosť v rozhodovaní o udeľovaní priemyselnoprávnej ochrany. Snaha úradu teda priamo zapadá do napĺňania integračných ambícií Slovenska stať sa plnoprávnym členom organizácie členských krajín Európskej únie spolupracujúcej v tak dôležitej    a špecifickej oblasti priemyselných práv a samotná transformácia je zlučiteľná s podmienkami EÚ. Postavenie úradov v krajinách EÚ je rôzne, avšak snahy AR EPO v oblasti hospodárskeho a politického osamostatnenia sa v mnohých vyspelých i transformujúcich sa krajinách napĺňajú, kde buď po získaní samostatného hospodárskeho osamostatnenia došlo aj k osamostatneniu politickému, alebo tieto procesy prebiehali súbežne. Ako samostatné postavenie v rámci hospodárenia možno uviesť úrady v Dánsku, Fínsku, Nemecku, Portugalsku, Švajčiarsku, Švédsku, Veľkej Británii a v krajinách čakajúcich na vstup do EPO je to už napríklad Maďarsko a Rumunsko.

Transformácia ako prostriedok nezávislosti nie je samoúčelná. Úrad pôsobí v úzko vymedzenej, no najinternacionalizovanejšej oblasti práva a denne rozhoduje o poskytovaní ale i odnímaní ochrany v oblasti patentov, doplnkových ochranných osvedčení, úžitkových vzorov, priemyselných vzorov, ochranných  známok, označení pôvodu a topografií polovodičových výrobkov. Účastníkmi konania a nositeľmi práv sú subjekty z celého sveta – predovšetkým však z priemyselne najvyspelejších krajín       (85 %). Korektná činnosť úradu a jeho dôveryhodnosť priamo ovplyvňuje právnu istotu a vykonateľnosť práv v tejto oblasti. Ochota zahraničných investorov a zároveň majiteľov napr. patentových práv doviesť špičkové technológie na Slovensko je priamo závislá od ich dôvery v účelnosť, vykonateľnosť a vymožiteľnosť práv z priemyselného vlastníctva.

3.	Návrh transformácie Úradu priemyselného vlastníctva Slovenskej republiky
        na samostatnú právnickú osobu

Dôvod transformácie : 
Na základe záverov auditu schválených uznesením vlády č. 694/2000 k Auditu súladu činností a financovania ústredných orgánov štátnej správy a ich podriadených organizácií, uvedených v materiáli Záverečná správa o výsledkoch a odporúčaniach auditu súladu činností a financovania ústredných orgánov štátnej správy sa úrad transformuje na samostatnú právnickú osobu.  

Ciele transformácie:
Transformácia úradu v skôr uvedenom kontexte prinesie najmä:
a)	posilnenie nezávislého rozhodovania o udeľovaní ochrany na predmety priemyselného vlastníctva domácich a zahraničných subjektov, 
b)	možnosť rozvinutia ziskových i neziskových činností, najmä vo vzťahu k zahraničiu, ktoré sú v súčasnosti obmedzované, alebo nemožné pre rozpočtové  a personálne obmedzenia,
c)	činnosť bez nárokov na štátny rozpočet s výnimkou nepredvídaných výdavkov na  činnosť (rekonštrukcie, opravy, generačná obnova informačnej techniky a technológií a pod.),
d)	obmedzenie nevyhnutnosti politickej nominácie najvyššieho predstaviteľa úradu  a teda obmedzenia politických vplyvov na rozhodovaciu činnosť úradu,
e)	ďalší rozvoj služieb pre odbornú verejnosť, rozvoj školiacich a vydavateľských aktivít, ktoré nie sú komerčne zaujímavé no ich zabezpečenie je nevyhnutné a vo verejnom záujme,
f)	postupné začlenenie do inštitucionálneho systému priemyselnoprávnej ochrany v rámci Európskej únie.

4. 	Princípy činnosti transformovaného Úradu priemyselného vlastníctva Slovenskej republiky

A)	CHARAKTERISTIKA ÚRADU PO TRANSFORMÁCII

Transformovaný úrad bude samostatná právnická osoba zriadená zákonom, ktorá bude  hospodáriť na princípe samofinancovania a ktorej sa zákonom zverí vykonávanie úloh štátu v oblasti ochrany práv z priemyselného vlastníctva, rozhodovanie vo veciach premetov priemyselného vlastníctva, tvorba legislatívy pod gesciou podpredsedu vlády Slovenskej republiky pre legislatívu, plnenie úloh vyplývajúcich z medzinárodných zmlúv a dohovorov ako aj zastupovanie Slovenskej republiky v medzinárodných organizáciách. 

B)	Orgány

Predseda
Predseda úradu je štatutárnym orgánom úradu. Predseda úradu nemôže popri svojej funkcii vykonávať inú zárobkovú činnosť vrátane podnikateľskej činnosti a nemôže vykonávať funkciu v politických stranách či hnutiach. Toto obmedzenie sa nevzťahuje na výkon pedagogickej, vedeckej, publicistickej, literárnej a umeleckej činnosti, ktorú vykonáva mimo rámca vzťahov s úradom. 
Predsedu úradu menuje vláda  na základe verejného výberového konania na funkčné obdobie šiestich rokov bez obmedzenia opätovného zvolenia.

Direktórium
Direktórium úradu je výkonným orgánom úradu. Zodpovedá za výkon rozhodnutí predsedovi úradu. Direktórium zabezpečuje výkon činností súvisiacich s poslaním úradu, najmä s rozhodovaním o poskytovaní ochrany na predmety priemyselného vlastníctva, s  právnou tvorbou a úpravou v odbore svojej pôsobnosti, rozvojom služieb, spracovávaním fondu svetovej patentovej a známkovej dokumentácie, finančným zabezpečením chodu úradu a i. Členmi Direktória sú predseda, podpredseda a menovaní riadiaci pracovníci úradu. Direktórium riadi predseda úradu a v čase jeho neprítomnosti ho zastupuje ním poverený podpredseda úradu. Členov direktória menuje predseda úradu.

C)	Vzťah k vláde SLOVENSKEJ REPUBLIKY

1)	Bude  zachovaná priama väzba na výkonnú moc  Slovenskej republiky, nakoľko predsedu úradu menuje a odvoláva vláda Slovenskej republiky.
2)	Ďalšou dôležitou väzbou je i priama väzba na vládu Slovenskej republiky prostredníctvom podpredsedu vlády SR. Transformovaný úrad bude vykonávať legislatívnu činnosť pod gesciou podpredsedu vlády Slovenskej republiky pre legislatívu a návrhy zákonov ako aj návrhy ostatných materiálov bude transformovaný úrad predkladať na rokovanie vlády Slovenskej republiky prostredníctvom neho. 
3)	Transformovaný úrad bude spravovať medzinárodnoprávnu agendu v oblasti priemyselného vlastníctva v spolupráci s MZV SR, MH SR a pod gesciou podpredsedu vlády SR pre legislatívu. Úrad bude tiež  plniť poradné funkcie voči vláde SR v oblasti priemyselného vlastníctva. 
4)	Skutočnosť, že úrad pôsobí v oblasti práva, ktorý je v najširšom rozsahu predmetom mnohostranných zmluvných úprav, ako aj skutočnosť, že väčšinu účastníkov konania pred úradom tvoria subjekty zo zahraničia (najmä z USA, Japonska a EÚ) predurčuje, aby i transformovaný úrad pokračoval v priamom zastupovaní Slovenskej republiky v medzinárodných organizáciách aby i takto mohol byť priamym partnerom zahraničných partnerov. Z tohto dôvodu vláda Slovenskej republiky poverí úrad priamym zastupovaním Slovenskej republiky  v medzinárodných organizáciách, menovite WIPO, EPO, OHIM (medzinárodných organizácií, ktoré svojím spôsobom predstavujú „nadnárodné úrady“) ako aj vo WTO. Táto skutočnosť bude uvedená v zákone o Úrade priemyselného vlastníctva SR. Úrad bude zabezpečovať plnenie úloh vyplývajúcich z tohto zastúpenia a vo vzťahu  k zahraničným partnerom bude pôsobiť ako rovnoprávny úrad priamo zastupujúci Slovenskú republiku.

D) HOSPODÁRENIE, SPRÁVA MAJETKU A ROZPOČET

Hospodárenie
Transformovaný úrad bude hospodáriť s príjmami, ktoré predstavujú najmä príjmy za úkony v súvislosti s predmetmi priemyselného vlastníctva, príjmy získané z medzinárodnej ochrany predmetov priemyselného vlastníctva ako aj príjmy za poskytované služby, publikačnú a vzdelávaciu činnosť a s prostriedkami predstavujúcimi prípadnú dotáciu od štátu na nepredvídané výdavky a činnosť vo verejnom záujme (vypracovávanie negociačných pozícií, zastupovanie SR na prístupových rokovaniach, vypracovávanie odborných stanovísk pre potreby vlády Slovenskej republiky a iných štátnych inštitúcií a pod.). 

Transformovaný úrad bude vytvárať 
a/ fond reprodukcie
b/ rezervný fond

Transformovaný úrad bude uhrádzať výdavky spojené:
a)	so zabezpečením ochrany predmetov priemyselného vlastníctva,
b)	so zabezpečením činností vyplývajúcich z Európskej patentovej dohody, 
c)	s vedením registrov predmetov priemyselného vlastníctva,
d)	s rozvojom a výchovou zamestnancov,
e)	so zabezpečovaním služieb pre verejnosť,
f)	s vedením, spracovaním, digitalizáciou a uskladnením fondu patentovej literatúry,
g)	s vydavateľskou činnosťou úradu,
h)	s prevádzkovou činnosťou, opravou a údržbou hmotného investičného majetku (HIM), nehmotného investičného majetku (NHIM) a so zabezpečovaním plného chodu úradu.

Majetok
Transformovaný úrad bude spravovať hnuteľný a nehnuteľný majetok štátu (vrátane darov, príspevkov zo zahraničia a i.) ako aj  majetok, ktorý nadobudne z vlastných príjmov po termíne transformácie v zmysle platnej legislatívy.

Rozpočet transformovaného úradu
Úrad bude zostavovať rozpočet  na príslušný kalendárny rok a v súlade s ním zabezpečuje svoju činnosť. 

Návrh rozpočtu úradu na príslušný kalendárny rok bude vypracúvať úrad. Po prerokovaní návrhu rozpočtu s Ministerstvom financií SR transformovaný úrad predloží na schválenie Národnej rade Slovenskej republiky konečné znenie návrhu rozpočtu úradu v termíne určenom na predloženie návrhu verejného rozpočtu Slovenskej republiky na príslušný kalendárny rok.
Bližšie podmienky zostavovania návrhu rozpočtu úradu a jeho štruktúry upraví zákon o zriadení úradu a pravidlá hospodárenia a financovania úradu.

Pokiaľ ide o túto požiadavku, predpokladá sa financovanie úradu len v rozsahu súčasných požiadaviek na štátny rozpočet zvýšený o odpisy, ktoré úrad v súčasnosti nerobí. 

E) KONTROLA

Činnosť a hospodárenie transformovaného úradu podlieha kontrole, ktorú vykonávajú Ministerstvo financií Slovenskej republiky (obdobne ako je štátny dozor v prípade 
Sociálnej poisťovne) a Najvyšší kontrolný úrad Slovenskej republiky. Oprávnenie na vykonávanie kontroly inými inštitúciami špecifikovanými podľa osobitných predpisov nie je dotknuté.
Vnútorným kontrolným orgánom úradu je Útvar vnútornej kontroly Kancelárie predsedníčky  ÚPV SR.
V súčasnosti má úrad spracované postupy kontroly na základe platných zákonov, podľa ktorých kontrola prebieha. V prípade transformácie úradu by kontrolné postupy, ktoré sú v súlade s právnou praxou, zostali nezmenené a kontrola by sa vykonávala naďalej podľa nich.

F)	OCHRANA DÁT A UTAJOVANÝCH SKUTOČNOSTÍ

Ochrana dát transformovaného úradu bude naďalej zabezpečovaná podľa platných zákonov v oblasti priemyselného vlastníctva. Predmety priemyselného vlastníctva, ktoré sú označované ako tajné sa riadia zákonom č. 241/2001 Z.z. o ochrane utajovaných skutočností a o zmene a doplnení niektorých zákonov.
V súvislosti s ustanoveniami tohto zákona bol vytvorený zoznam zamestnancov, ktorí sa podľa uvedeného zákona môžu oboznamovať s informáciami a tieto osoby budú v súvislosti s uvedeným zákonom aj naďalej kontrolované. Úrad bude teda v tejto oblasti podriadený zákonu  č. 241/2001 Z.z. aj po transformácii.

5. 	Analýza transformácie z hľadiska platnej legislatívy a postup legislatívnych krokov

Analýza transformácie z hľadiska platnej legislatívy

V súčasnosti upravuje postavenie Úradu priemyselného vlastníctva Slovenskej republiky zákon č. 575/2001 Z.z. o organizácii činnosti vlády a organizácii ústrednej štátnej správy.

Jednotlivé predmety priemyselnoprávnej ochrany upravujú nasledovné zákony:
•	Zákon č. 435/2001 Z.z. o patentoch, dodatkových ochranných osvedčeniach a o zmene a doplnení niektorých zákonov (patentový zákon)
•	Zákon č. 527/1990 Zb. o vynálezoch, priemyselných vzoroch a zlepšovacích návrhoch
•	Zákon č. 55/1997 Z.z. o ochranných známkach, v znení neskorších predpisov
•	Zákon č. 478/1992 Zb. o úžitkových vzoroch
•	Zákon č. 146/2000 Z.z.  o ochrane topografií polovodičových výrobkov
•	Zákon č. 174/1977 Z.b. o ochrane označení pôvodu výrobkov
•	Zákon č. 90/1993 Z.z. o opatreniach v oblasti priemyselného vlastníctva

Postup legislatívnych krokov
Z legislatívneho hľadiska dôjde počas transformácie úradu k nasledovným zmenám :
a) zrušenie nasledovných častí právnych dokumentov:
•	Zákon č. 575/2001 Z.z. o organizácii činnosti vlády a organizácii ústrednej štátnej správy:
–	ruší sa § 21 písmeno i,
–	ruší sa § 22 odsek 4, 5
–	ruší sa § 32
–	ruší sa § 39 odsek 3
•	Zákon  č. 145/1995 Z.z. o správnych poplatkoch v znení neskorších predpisov :
–	ruší sa XVI. časť, Priemyselné práva, položky 214 - 235

b) predloženie nasledovných návrhov zákonov:
•	zákon o Úrade priemyselného vlastníctva Slovenskej republiky

6. 	Ekonomický dopad transformácie 
 
Úrad je prakticky schopný samofinancovania bežnej činnosti, bez požiadaviek na štátny rozpočet a to za predpokladu transformácie správnych poplatkov a príjmov zo zahraničia na poplatky úradu. Dokladom tohto konštatovania je predkladaný vývoj hospodárenia za roky 1997 – 2001.

Grafy na obr. 1-5 vykazujú líniu hospodárenia za jednotlivé roky 1997 – 2001, mesačné výšky príjmov (správne poplatky, nedaňové príjmy) a výdavkov (na bežnú činnosť) úradu (príloha 1).

Graf na obr. 6 dokumentuje porovnanie príjmov a celkových  výdavkov úradu v jednotlivých rokoch 1997 – 2001 (príloha 2).

Transformácia správnych poplatkov na poplatky úradu za jeho výkonnú činnosť sa uskutoční prostredníctvom zrušenia časti XVI., Priemyselné práva, položky 214 – 235 zákona č. 145/1995 Z. z. o správnych poplatkoch v znení neskorších predpisov.
Vyberanie poplatkov úradom a ich výška bude prílohou  samostatného zákona            o Úrade priemyselného vlastníctva Slovenskej republiky. 
V prípade zmien druhu poplatkov a ich sadzieb, najmä v súvislosti so vstupom do Európskej únie, budú tieto upravované  novelou  zákona.
Príjmy zo správnych poplatkov budú príjmami úradu podľa zákona a budú sa nimi pokrývať všetky náklady súvisiace s činnosťou úradu.

Dopad transformácie na štátny rozpočet:
Za predpokladu, že ku transformácii by došlo k 1.1.2003, táto transformácia nebude mať žiadny dopad na štátny rozpočet, pretože úrad, mal v rokoch 1997 až  2001 v priemere:
- výdavky /bežné a kapitálové/ kryté zo ŠR v priemere vo výške        51.360 tis. Sk
- príjmy kapitoly  zo správnych poplatkov a nedaňové príjmy             55.340 tis. Sk
								       ----------------------
ROZDIEL   -   predstavoval v priemere príjem do štátneho rozpočtu    3.980 tis. Sk.

Porovnanie predpokladaného hospodárenia ÚPV SR ako rozpočtovej organizácie a ako samostatnej právnickej osoby v rokoch 2003-2007 (v tis. Sk).

Porovnanie predpokladaného hospodárenia ÚPV SR ako rozpočtovej organizácie a ako samostatnej právnickej osoby v rokoch 2003-2007 (v tis. Sk) je uvedené v tabuľke v prílohe 3.

V príjmoch úradu ako rozpočtovej organizácie  v rokoch 2003 až 2007 nie sú uvedené poplatky, pretože v zmysle platnej rozpočtovej klasifikácie nie sú príjmami úradu. Úrad ich získava za úkony v oblasti priemyselného vlastníctva a prostredníctvom Daňového úradu v Banskej Bystrici ich odvádza do štátneho rozpočtu.

Na základe kvantifikácie nákladov, výnosov a hospodárskeho výsledku ÚPV SR ako samostatnej právnickej osoby je zrejmé, že hospodársky výsledok postupne klesá do roku 2005. Pokles hospodárskeho výsledku za sledované obdobie je ovplyvnený:

1.	V rámci navrhovaných nákladov na hlavnú činnosť Úradu je zohľadnený ročný inflačný rast, ktorý je porovnateľný s oficiálnymi údajmi Štatistického úradu SR.

2.	V dôsledku prístupu Slovenskej republiky k Európskemu patentovému dohovoru (EPD) dôjde v rokoch 2003 až 2005 k zníženiu príjmov zo správnych poplatkov (udržiavacích poplatkov). Na základe jednotného postupu, ktorý stanovuje podávanie európskej patentovej prihlášky a na základe prístupu k EPD bude konanie prebiehať pred Európskym patentovým úradom (EPÚ). Z tohto titulu bude EPÚ vyberať poplatky za konanie až do udelenia Európskeho patentu.
Po udelení Európskeho patentu sa budú platiť udržiavacie poplatky za takýto patent transformovanému úradu (ÚPV SR). Keďže však priemerná doba konania je tri roky, prvé príjmy za európske patenty možno očakávať až po uplynutí tejto doby.
Až vtedy dôjde k nárastu príjmov z udržiavacích poplatkov, čím sa  Úradu zvýšia príjmy z  poplatkov až od roku 2006 (viď príloha 3). 

Zhrnutie finančných dôsledkov realizácie transformácie ÚPV SR

Na základe transformácie ÚPV SR na samostatnú právnickú osobu, ktorá bude hospodáriť na princípe samofinancovania, a ktorej sa zákonom zverí vykonávanie úloh štátu v oblasti ochrany práv z priemyslého vlastníctva, pri ponechaní nedaňových príjmov a príjmov zo správnych poplatkov na zabezpečenie činnosti transformovaného úradu od 1. 1. 2003 by bol dopad na príjmy a výdavky štátneho rozpočtu nasledovný:

V rámci výdavkov zo ŠR je však potrebné uviesť, že úrad ako rozpočtová organizácia pred termínom transformácie nevytvárala odpisy, pričom však ako samostatná právnická osoba bude povinná v zmysle platných právnych predpisov odpisovať HIM a NHIM, čo predstavuje hlavne v prvých rokoch samofinancovania  zvýšené náklady na hlavnú činnosť približne o 18 000 tis. Sk (viď príloha 3). 

a) Dopad na príjmy a výdavky štátneho rozpočtu v roku 2003:
    zníženie príjmov ŠR               o 68 400 tis. Sk
    zníženie výdavkov ŠR            o 68 490 tis. Sk

b) Dopad na príjmy a výdavky štátneho rozpočtu v roku 2004:
    zníženie príjmov ŠR               o 68 450 tis. Sk
    zníženie výdavkov ŠR            o 73 470 tis. Sk

c) Dopad na príjmy a výdavky štátneho rozpočtu v roku 2005:
    zníženie príjmov ŠR               o 67 600 tis. Sk
    zníženie výdavkov ŠR            o 79 108 tis. Sk

d) Dopad na príjmy a výdavky štátneho rozpočtu v roku 2006:
    zníženie príjmov ŠR               o 71 700 tis. Sk
    zníženie výdavkov ŠR            o 85 299 tis. Sk

e) Dopad na príjmy a výdavky štátneho rozpočtu v roku 2007:
    zníženie príjmov ŠR               o 76 800 tis. Sk
    zníženie výdavkov ŠR            o 89 350 tis. Sk

Zároveň v prípade realizácie uvedenej transformácie dôjde ku zníženiu počtu zamestnancov ústredných orgánov štátnej správy o 150 osôb, ktoré sa stanú od 1. 1. 2003 zamestnancami transformovaného úradu.

Z uvedeného vyplýva, že transformácia ÚPV SR na samostatnú právnickú osobu nebude znamenať zvýšenie výdavkov štátneho rozpočtu.
V dôsledku zníženia príjmov štátneho rozpočtu kompenzovaného poklesom výdavkov štátneho rozpočtu nepredpokladáme dopad na štátny rozpočet. V príjmoch úradu ako rozpočtovej organizácie v rokoch 2003 až 2007 nie sú uvedené správne poplatky, pretože v zmysle platnej rozpočtovej klasifikácie nie sú príjmami úradu. Úrad ich získava za úkony v oblasti priemyselného vlastníctva a prostredníctvom Daňového úradu v Banskej Bystrici ich odvádza do ŠR.

7.    Záver

Transformácia úradu zabezpečí plynulý prechod úradu z úrovne ostatných ústredných orgánov štátnej správy na samostatnú právnickú osobu zriadenú zákonom ktorá bude hospodáriť na princípe samofinancovania a ktorej sa zákonom zverí vykonávanie úloh štátu v oblasti ochrany práv z priemyselného vlastníctva, ktorá zachová tak dôležitú kontinuitu jeho doterajšej činnosti  a nevyhnutný základ kvalitného poskytovania ochrany na predmety priemyselného vlastníctva, a to pre domáce a zahraničné subjekty - nezávislosť v rozhodovaní úradu.
Práve od tohto sa odvíja nezávislá činnosť úradu a jeho dôveryhodnosť priamo ovplyvňuje právnu istotu a vykonateľnosť práv v tejto oblasti. Ochota zahraničných investorov a zároveň majiteľov napr. patentových práv doviesť špičkové technológie na Slovensko je priamo závislá od ich dôvery v nezávislosť, vykonateľnosť práv z priemyselného vlastníctva.
Ďalším z dôležitých bodov bude aj možnosť rozvinutia ziskových i neziskových činností, najmä vo vzťahu k zahraničiu, ktoré sú v súčasnosti nepružné, alebo nemožné pre súčasné rozpočtové mechanizmy a personálne obmedzenia (ktoré sú značne demotivujúce), rozvoj nevyhnutných služieb pre odbornú verejnosť, školiacich a vydavateľských aktivít, ktoré nie sú komerčne zaujímavé (špecializované štúdium, špecifická publikačná činnosť atď.).
V neposlednom rade bude zjavnou výhodou (najmä vo vzťahu odbremenenia štátneho rozpočtu a zníženia počtu štátnych zamestnancov) činnosť bez nárokov na štátny rozpočet.
 
Poznámka:
Pri spracovaní tohto materiálu vychádzal Úrad priemyselného vlastníctva SR z platných noriem: zákon č. 566/92 Zb. o  Národnej banke Slovenska z 18.  novembra 1992 v znení zmien a doplnkov; zákon č. 254/91 Zb. o Slovenskej televízii v znení zmien a doplnkov; zákon NR SR č. 274/1994 Z. z. o Sociálnej poisťovni; Spolkový zákon o štatúte a úlohách federálneho Inštitútu duševného vlastníctva (IGEG) vo Švajčiarsku z 24.3.1995; vládny dekrét č. 86/2000 ku kompetenciám Maďarského patentového úradu; zákon týkajúci sa Úradu pre vynálezy a známky v Rumunsku; zákon týkajúci sa kompetencií a činnosti Patentového úradu Veľkej Británie. 

Príloha 1

Grafy na obr. 1-5 vykazujú líniu hospodárenia za jednotlivé roky 1997 – 2001, mesačné výšky príjmov (správne poplatky, nedaňové príjmy) a výdavkov (na bežnú činnosť) úradu (príloha 1).

Obr.1

					 Obr. 2	

					Obr. 3

Obr.4

Obr.5

Príloha 2

Graf na obr. 6 dokumentuje porovnanie príjmov a celkových  výdavkov úradu v jednotlivých rokoch 1997 – 2001.

Obr. 6

Príloha 3
Porovnanie predpokladaného hospodárenia ÚPV SR ako rozpočtovej organizácie a ako samostatnej právnickej osoby za obdobie rokov 2003 - 2007
                                                                                                                     / v tis. Sk/
          Rozpočtová organizácia                              Samostatná právnická osoba
Rok 2003

Nedaňové príjmy                                                1.400
Príjmy za poskytovanie medzinárodnej
ochrany predmetov PV                                     18.500
Príjmy spolu                                               19.900

Bežné výdavky                                                 59.990
Kapitálové výdavky                                           8.500
Výdavky spolu                                          68.490
	Rok 2003
Príjmy za poskytovanie medzinárodnej
ochrany predmetov PV                                      18.500
Transformované správne poplatky                    68.000                 
Tržby z predaja vlastných služieb                       1.400                   
Príjmy /výnosy/ spolu                                  87.900                 

Náklady na hlavnú činnosť                               77.990                              
Z toho odpisy                                                    18.000
Hospodársky výsledok                              + 9.910
  	
Rok 2004

Nedaňové príjmy                                                1.450
Príjmy za poskytovanie medzinárodnej
ochrany predmetov PV                                     18.500
Príjmy spolu                                               19.950

Bežné výdavky                                                 66.270
Kapitálové výdavky                                           7.200
Výdavky spolu                                          73.470
	Rok 2004
Príjmy za poskytovanie medzinárodnej
ochrany predmetov PV                                     18.500
Transformované správne poplatky                   68.000                    
Tržby z predaja vlastných služieb                      1.450                   
Príjmy /výnosy/ spolu                                87.950           

Náklady na hlavnú činnosť                              84.270                      
Z toho odpisy                                                   18.000
Hospodársky výsledok                             +3.680            
	
Rok 2005

Nedaňové príjmy                                                1.600
Príjmy za poskytovanie medzinárodnej
ochrany predmetov PV                                     20.000
Príjmy spolu                                               21.600

Bežné výdavky                                                 71.108
Kapitálové výdavky                                           8.000
Výdavky spolu                                           79.108
	Rok 2005
Príjmy za poskytovanie medzinárodnej
ochrany predmetov PV                                    20.000
Transformované správne poplatky                  66.000                    
Tržby z predaja vlastných služieb                     1.600                   
Príjmy /výnosy/ spolu                              87.600          

Náklady na hlavnú činnosť                             88.108                      
Z toho odpisy                                                  17.000
Hospodársky výsledok                              - 508            
	
Rok 2006

Nedaňové príjmy                                                1.700
Príjmy za poskytovanie medzinárodnej
ochrany predmetov PV                                     20.000
Príjmy spolu                                               21.700

Bežné výdavky                                                 76.299
Kapitálové výdavky                                           9.000
Výdavky spolu                                          85.299
	Rok 2006
Príjmy za poskytovanie medzinárodnej
ochrany predmetov PV                                    20.000
Transformované správne poplatky                  70.000                    
Tržby z predaja vlastných služieb                     1.700                   
Príjmy /výnosy/ spolu                              91.700          

Náklady na hlavnú činnosť                             91.299                      
Z toho odpisy                                                  15.000
Hospodársky výsledok                              +401            
	
Rok 2007
  
Nedaňové príjmy                                                1.800
Príjmy za poskytovanie medzinárodnej
ochrany predmetov PV                                     20.000
Príjmy spolu                                                21.800

Bežné výdavky                                                 79.350
Kapitálové výdavky                                         10.000
Výdavky spolu                                           89.350
	Rok 2007
Príjmy za poskytovanie medzinárodnej
ochrany predmetov PV                                    20.000
Transformované správne poplatky                  75.000                    
Tržby z predaja vlastných služieb                     1.800                   
Príjmy /výnosy/ spolu                              96.800          

Náklady na hlavnú činnosť                             94.350                      
Z toho odpisy                                                  15.000
Hospodársky výsledok                           +2.450